24/03/2020 | Administración LocalMunicipal
Oroso
Anuncio medidas COVID-19

Con data de 16/03/2020 por esta Alcaldía procedeu a ditar resolución co seguinte contido: LOGO DE VER que mediante Real Decreto 463/2020, de 14 de marzo, o Goberno da nación procedeu a declarar o estado de alarma en toto o territorio nacional, adoptando unha serie de medidas para a prevención da propagación da pandemia do COVID -19 no noso país, entre as que se atopan restricións á libre circulación das persoas (artigo 7 do Real Decreto) e medidas de contención nos ámbitos educativos e de formación (artigo 9) nos equipamentos culturais, deportivos e de ocio (artigo 10) así como de suspensión dos prazos administrativos (Disposición adicional 3ª) e de prescrición e caducidade (Disposición adicional 4ª). LOGO DE VER que por Decreto desta Alcaldía nº 332/2020 do 13/03 adoptáronse unha serie de medidas anteriores á declaración do estado de alarma que pretendía en todo caso garantir a seguridade dos cidadáns e organizar os servizos mínimos do concello e o traballo por parte dos empregados públicos. SENDO necesario ampliar e concretar as medidas adoptadas no citado decreto 332/2020 e logo de ver igualmente as recomendacións levadas a cabo desde a Federación Galega de Municipios e Provincias, pola presente RESOLVO: PRIMEIRO: A comunicación co Concello deberá realizarse preferentemente de xeito telemático a través da sede electrónica municipal ou vía telefónica a través dos teléfonos habituais do Concello. A oficina de asistencia en materia de rexistro permanecerá sen embargo aberta de 9:00 horas a 12:00 horas sendo esta atendida a quendas polo persoal do Concello exclusivamente para a realización de trámites imprescindibles polos cidadáns que en todo caso deberán respectar as medidas de seguridade e sanidade establecidas pola autoridade sanitaria competente. SEGUNDO: Os servizos administrativos municipais que non poidan teletraballar funcionarán preferentemente a porta pechada, dun modo reducido, equivalente a uns servizos mínimos organizándose a quendas na medida do posible. O persoal municipal que non preste servizos dun modo presencial deberá estar dispoñible coa finalidade de prestar servizo ou reemplazar aos compañeiros cando fosen requiridos. TERCEIRO: Quedan suspendidas as sesións periódicas ou ordinarias dos órganos colexiados municipais (Xunta de Goberno Local, Pleno da Corporación, Comisións Informativas, Mesas de Contratación, Tribunais de Selección, etc) manténdose aquelas extraordinarias que xa estiveran convocadas antes da entrada en vigor do Real Decreto 463/2020 que en todo caso se levarán a cabo a porta pechada e respectando escrupulosamente as medidas de seguridade e sanitarias establecidas pola autoridade sanitaria. CUARTO: Consonte co anterior, proceder a avocar todas as competencias que esta Alcaldía ten delegadas na Xunta de Goberno Local durante o tempo de vixencia do estado de alarma ou calquera outro estado excepcional que o sustitúa. QUINTO: Proceder á publicación da presente resolución no taboleiro de anuncios do Concello e no Boletín Oficial da Provincia para xeral coñecemento así como dar traslado ao Pleno da Corporación na seguinte sesión que se celebre. O que se publica para xeral coñecemento. En Oroso a 16/03/2020. O Alcalde. Mariana Camelia Streeter Larzabal.